เอกสารแนบ 3

1.  รายงานการกำกับดูแลกิจการของคณะกรรมการตรวจสอบ

  (อ้างถึงข้อ 8 การจัดการ – ข้อย่อย 8.1.2 คณะกรรมการตรวจสอบ หน้า 39)

  (อ้างถึงข้อ 9 การควบคุมภายใน หน้า 93)

2.  รายงานการกำกับดูแลกิจการของคณะกรรมการบริหารความเสี่ยง

  (อ้างถึงข้อ 8 การจัดการ – ข้อย่อย 8.1.5 คณะกรรมการบริหารความเสี่ยง หน้า 42)

3.  ความรับผิดชอบต่อสังคม ชุมชน และสิ่งแวดล้อม

  (อ้างถึงข้อ 3 ลักษณะการประกอบธุรกิจ – หัวข้อย่อย การดำเนินธุรกิจของบริษัท หน้า7)

3.1 รายงานการกำกับดูแลกิจการของคณะกรรมการตรวจสอบ

คณะกรรมการตรวจสอบของบริษัท ประชาอาภรณ์จำกัด ( มหาชน ) ประกอบด้วยกรรมการอิสระ 3
ท่าน ได้แก่ นายอมร อัศวานันท์ ดำรงตำแหน่งประธานกรรมการตรวจสอบ นางนุชนาถ ธรรมโนมัย
และนายสันติ บางอ้อ กรรมการตรวจสอบ
คณะกรรมการตรวจสอบทุกท่านมีคุณสมบัติครบถ้วนตามที่กำหนดของตลาดหลักทรัพย์แห่งประเทศไทย
และมีแนวทางปฎิบัติตามสำนักงานคณะกรรมการกำกับหลักทรัพย์และตลาดหลักทรัพย์
นอกจากนี้คณะกรรมการเป็นผู้ทรงคุณวุฒิและมีประสบการณ์ด้านบัญชี การเงิน กฏหมาย
เศรษฐศาตร์และการบริหารจัดการ

คณะกรรมการตรวจสอบได้ปฏิบัติหน้าที่ความรับผิดชอบอย่างเป็นอิสระ
ตามที่ได้รับมอบหมายจากคณะกรรมการบริษัทให้กำกับดูแลตามกฎบัตรคณะกรรมการตรวจสอบซึ่งได้รับการทบทวนความเหมาะสมอย่างสม่ำเสมอ
กำกับดูแลให้การดำเนินงานของบริษัท มีระบบการควบคุมภายในที่เพียงพอ
มีการบริหารจัดการความเสี่ยง และให้ผู้บริหารได้ปฎิบัติหน้าที่ด้วยความซื่อสัตย์สุจริต
มีความรับผิดชอบ
การดำเนินงานเป็นไปตามนโยบายของบริษัทและปราศจากความขัดแย้งทางผลประโยชน์
สาระสำคัญในการปฏิบัติหน้าที่ สรุปได้ดังนี้

  การสอบทานรายงานทางการเงิน

คณะกรรมการตรวจสอบได้สอบทานรายงานทางการเงิน
และรับฟังคำชี้แจงจากผู้สอบบัญชีและผู้บริหารที่รับผิดชอบในการจัดทำรายงานทางการเงินในเรื่องข้อมูลสำคัญของงบการเงินรายไตรมาส
และประจำปี 2555 ของบริษัท การเปลี่ยนแปลงนโยบายบัญชีที่มีสาระสำคัญ
รายการที่ได้มาหรือจำหน่ายไปซึ่งทรัพย์สิน รายการผิดปกติ
นอกจากนี้คณะกรรมการตรวจสอบได้ประชุมร่วมกับผู้สอบบัญชีโดยไม่มีฝ่ายบริหารเพื่อหารือกันอย่างเป็นอิสระถึงข้อจำกัดในการสอบบัญชี
และข้อมูลที่มีสาระสำคัญในการจัดทำงบการเงิน คณะกรรมการตรวจสอบมีความเห็นว่า
บริษัทมีรายงานทางการเงินที่เหมาะสม การเปิดเผยข้อมูลทางการเงินที่ปราศจากการแสดงข้อมูล
ซึ่งขัดแย้งกับข้อเท็จจริงอันเป็นสาระสำคัญ และมีการจัดทำตามมาตรฐานรายงานทางการเงิน

  การสอบทานรายการที่เกี่ยวโยงกัน

ผู้ตรวจสอบภายในได้ทำการสอบทานรายการที่เกี่ยวโยงกันของบริษัทฯเพื่อให้มั่นใจว่า
ไม่มีความขัดแย้งทางผลประโยชน์
และเป็นไปตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย
ผลการสอบทานได้ถูกนำเสนอต่อคณะกรรมการตรวจสอบและคณะกรรมการบริษัทตามลำดับ
คณะกรรมการตรวจสอบมีความเห็นว่ารายการเกี่ยวโยงที่มีสาระสำคัญมีความเป็นธรรม
โปร่งใสตามการค้าปกติและเป็นประโยชน์ต่อบริษัท

การสอบทานระบบการควบคุมภายใน

คณะกรรมการตรวจสอบได้พิจารณาความเป็นอิสระของฝ่ายตรวจสอบภายในซึ่งครอบคลุมถึงสายการบังคับบัญชา
เพื่อให้มั่นใจว่า ฝ่ายตรวจสอบภายในมีความเป็นอิสระและน่าเชื่อถือ
คณะกรรมการตรวจสอบได้ให้คำปรึกษาแก่ผู้ตรวจสอบภายในถึงขอบเขตงานตรวจสอบภายใน หน้าที่
และความรับผิดชอบของผู้ตรวจสอบภายใน รวมทั้งการอนุมัติแผนการตรวจสอบภายในประจำปี 2556

คณะกรรมการตรวจสอบได้สอบทานผลการประเมินระบบการควบคุมภายในที่ฝ่ายตรวจสอบภายในได้รายงานผลการตรวจสอบระบบงานที่สำคัญได้แก่
การบริหารสินค้าคงคลัง และระบบการควบคุมคุณภาพผลิตเป็นต้น
ผู้ตรวจสอบภายในได้แจ้งผลการตรวจสอบและประเด็นที่พบแก่ผู้รับการตรวจและหน่วยงานที่เกี่ยวข้อง
รวมทั้งข้อเสนอแนะที่เหมาะสมและติดตามผลการดำเนินการแก้ไขหรือปรับปรุงเพื่อรายงานต่อคณะกรรมการตรวจสอบ
ผลการตรวจสอบพบว่าระบบงานดังกล่าวเหมาะสมกับธุรกิจของบริษัทฯ
นอกจากนี้ผู้สอบบัญชีได้ให้ความเห็นที่สอดคล้องว่าไม่พบข้อบกพร่องในการควบคุมภายในที่เป็นสาระสำคัญที่มีผลกระทบต่องบการเงินของบริษัทฯ
คณะกรรมการตรวจสอบจึงมีความเห็นว่าบริษัทฯมีระบบการควบคุมภายในที่เหมาะสมและเพียงพอตามที่ฝ่ายบริหารเห็นว่าจำเป็นสำหรับการประกอบกิจการของบริษัทฯ
และยังไม่พบข้อบกพร่องของการควบคุมภายในที่มีสาระสำคัญไม่ว่าจะเกิดจากการผิดพลาดหรือการทุจริต

  สอบทานการปฎิบัติตามกฏหมาย ข้อบังคับและระเบียบ

คณะกรรมการตรวจสอบได้สอบทานการปฏิบัติงานตามระบบงานที่กำหนดไว้ในการดำเนินธุรกิจของบริษัท
ฯ เพื่อให้มั่นใจในการปฎิบัติตามพระราชบัญญัติหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย ตลอดจนกฎหมายอื่นๆที่เกี่ยวข้อง
คณะกรรมการตรวจสอบมีความเห็นว่า บริษัทฯ ได้ปฎิบัติตามกฏหมาย ข้อบังคับ
และระเบียบของบริษัทฯ

  การพิจารณาเสนอแต่งตั้งและค่าตอบแทนผู้สอบบัญชี

การพิจารณาคัดเลือกผู้สอบบัญชี ประจำปี 2556 คณะกรรมการตรวจสอบพิจารณาตามหลัก
ธรรมาภิบาล ผู้สอบบัญชีรายเดิมได้ปฏิบัติงานสอบบัญชีตามมาตรฐานการสอบบัญชี
ซึ่งทำหน้าที่ต่อเนื่องเป็นเวลา 5 ปี เห็นควรเสนอผู้สอบบัญชีรายใหม่ โดยเสนอบริษัท เอ เอ็นเอส
ออดิท จำกัดเป็นผู้สอบบัญชีที่มีคุณสมบัติครบถ้วน
จึงเสนอต่อคณะกรรมการบริษัทพิจารณาและมีมติเห็นชอบให้เสนอขออนุมัติจากที่ประชุมสามัญผู้ถือหุ้นประจำปี
2556 แต่งตั้งนายวิชัย รุจิตานนท์ ทะเบียนเลขที่ 4054 หรือนายอธิพงศ์ อธิพงศ์สกุล ทะเบียนเลขที่
3500 หรือนายเสถียร วงศ์สนันท์ ทะเบียนเลขที่ 3495 หรือนางสาวกุลธิดา ภาสุรกุล
ทะเบียนเลขที่ 5946 เป็นผู้สอบบัญชีสำหรับปีสิ้นสุดวันที่ 31 ธันวาคม 2556
และเสนอค่าสอบบัญชีเป็นจำนวน 750,000 บาท

  การประชุมและการประเมินผลการปฎิบัติหน้าที่ของคณะกรรมการตรวจสอบ

คณะกรรมการตรวจสอบได้จัดให้มีการประชุมคณะกรรมการตรวจสอบรวม 5 ครั้ง
คณะกรรมการตรวจสอบทั้ง 3 ท่านได้เข้าประชุมทุกครั้ง
การประชุมได้จัดให้มีขึ้นก่อนการประชุมคณะกรรมการบริษัทฯ
เพื่อสามารถนำเสนอรายงานการประชุมคณะกรรมการตรวจสอบ
โดยนำข้อหารือที่สำคัญที่มีกับผู้สอบบัญชี
และผู้ตรวจสอบภายในเพื่อรับข้อแนะนำจากคณะกรรมการบริษัทฯ
คณะกรรมการตรวจสอบได้มีการประเมินผลการปฏิบัติงานร่วมกันทั้งคณะ
ผลการประเมินอยู่ในเกณฑ์ที่ดี

  การแต่งตั้งคณะกรรมการตรวจสอบชุดปัจจุบัน

ที่ประชุมคณะกรรมการบริษัทฯ ครั้งที่ 2/2554 วันที่ 12 พฤษภาคม 2554
ได้มีมติแต่งตั้งกรรมการอิสระ จำนวน 3 ท่านคือนายอมร อัศวานันท์ นางนุชนาถ ธรรมโนมัย และ
นายสันติ บางอ้อเป็นคณะกรรมการตรวจสอบของ บริษัท ประชาอาภรณ์ จำกัด ( มหาชน )
มีผลตั้งแต่วันที่ 12 พฤษภาคม 2554 เป็นต้นไป

คณะกรรมการตรวจสอบได้ปฎิบัติหน้าที่ตามความรับผิดชอบที่ได้รับมอบหมายโดยใช้ความรู้
ความสามารถ ด้วยความระมัดระวังและรอบคอบ มีความเป็นอิสระอย่างเพียงพอ
ตลอดจนได้ให้ความเห็นและข้อเสนอแนะเพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน
คณะกรรมการตรวจสอบมีความเห็นว่า ผู้บริหารของบริษัทฯ ได้ปฎิบัติหน้าที่อย่างมืออาชีพ
มีประสิทธิภาพและประสิทธิผล จัดให้มีระบบการควบคุมภายในที่เพียงพอและมีนโยบายบัญชีที่เหมาะสม
งบการเงินเชื่อถือได้ และปฎิบัติตามกฏหมาย ข้อบังคับ
ระเบียบที่ใช้บังคับการดำเนินงานของบริษัทที่สำคัญ

3.2 รายงานการกำกับดูแลกิจการของคณะกรรมการบริหารความเสี่ยง

คณะกรรมการบริหารความเสี่ยง บริษัท ประชาอาภรณ์ จำกัด (มหาชน)
ได้รับการแต่งตั้งจากคณะกรรมการบริษัทฯ รับผิดชอบการบริหารความเสี่ยงประจำปี 2555 ดังนี้

  พลเอกโกญจนาท จุณณะภาต ประธานคณะกรรมการบริหารความเสี่ยง

  นายเจริญ เจริญวัฒนาสุขสม กรรมการบริหารความเสี่ยง

  นางสาวนพรัตน์ อัศวศิริพงศ์ กรรมการบริหารความเสี่ยง

  นางสุวิมล เจริญศรีชัย กรรมการบริหารความเสี่ยง

  เลขานุการคณะกรรมการบริหารความเสี่ยง

จากบทบาทและหน้าที่ความรับผิดชอบ ที่ได้รับมอบในการบริหารความเสี่ยงประจำปี 2555 ที่ผ่านมา
คณะกรรมการฯ ต้องประสบสภาวะในการประเมิน และวิเคราะห์ความเสี่ยง
ท่ามกลางปัจจัยสำคัญของระบบเศรษฐกิจ สังคม และการเมือง ที่มีความผันผวนตลอดห้วงระยะเวลา
ประกอบทั้งภัยธรรมชาติที่ยังคงมีอยู่
เป็นประเด็นที่ทำให้เกิดผลกระทบต่อการบริหารความเสี่ยงของบริษัทฯ
ต้องดำเนินการไปด้วยความระมัดระวังเป็นเฉพาะกรณีในแต่ละไตรมาส
ตามที่กำหนดไว้ในแผนการปฏิบัติงานประจำปี

คณะทำงานฯ ในคณะกรรมการบริหารความเสี่ยงฯ อันประกอบด้วยฝ่ายต่างๆ
ตามโครงสร้างของบริษัทฯ ที่คณะกรรมการบริษัทฯ ได้ให้ความเห็นชอบแล้ว
ต้องบูรณาการรวบรวมข้อมูลความเสี่ยงทั้งปัจจัยภายนอกและภายใน
ที่เป็นผลกระทบต่อการปฏิบัติงานให้ตรงตามข้อเท็จจริงที่สุด
นำเสนอต่อคณะกรรมการบริหารความเสี่ยงฯ เพื่อให้การประเมินและวิเคราะห์ความเสี่ยง
บังเกิดประโยชน์ต่อบริษัทฯ อย่างแท้จริง

คณะกรรมการบริหารความเสี่ยงฯ กำหนดการประชุมร่างกับคณะทำงานฯ ในทุกๆไตรมาส ในปี
2555 มีการประชุม 5 ครั้ง เพื่อรวบรวมความเสี่ยงที่เกิดขึ้นตามสภาวการณ์ในการพิจารณา
ประเมิน และวิเคราะห์ความเสี่ยงที่อาจเกิดขึ้นใน 4 ระดับคือ ความเสี่ยงต่ำ ความเสี่ยงปานกลาง
ความเสี่ยงสูง และความเสี่ยงสูงมาก เป็นข้อมูลให้ คณะกรรมการตรวจสอบฯ
คณะกรรมการบริหารฯ ได้รับรู้โอกาส และผลกระทบที่จะเกิดขึ้น
ก่อนการประชุมของแต่ละฝ่ายที่กำหนด เพื่อการร่วมพิจารณา
และมีความเห็นต่อการกำจัดความเสี่ยงตามความเหมาะสมในส่วนที่เกี่ยวข้อง
ในการนำเสนอรายงานต่อคณะกรรมการบริษัทฯ ให้เป็นไปตามบทบาท หน้าที่
และความรับผิดชอบที่ระบุไว้ในกฎบัตร และข้อบังคับขององค์กร

ภาพรวมของการบริหารความเสี่ยงในสภาวการณ์ ปี 2555
สามารถยอมรับได้ต่อความเสี่ยงในการบริหารจัดการตามแผนงานประจำปี ของบริษัทฯ
สรุปประเด็นสำคัญ ดังนี้

ความเสี่ยงระบบการเงิน

สืบเนื่องจากวิกฤตทางเศรษฐกิจยูโร ที่เป็นสาเหตุให้เกิดผลกระทบ
ทำให้เงินบาทมีการแข็งค่าขึ้นตลอดห้วงระยะเวลา และแนวโน้มยังมีความผันผวนอย่างต่อเนื่อง
คำแนะนำการประกันความเสี่ยงด้วยการวางแผนซื้อขายอัตราแลกเปลี่ยนล่วงหน้าที่ผ่านมา
สามารถกำจัดความเสี่ยงได้ในระดับหนึ่งที่ยอมรับได้
และยังมีความจำเป็นที่จะต้องคงการซื้อขายอยู่ทุกโอกาสในห้วงระยะเวลาปัจจุบัน
ทั้งนี้ต้องหลีกเลี่ยงการแสวงหาประโยชน์จากผลต่างของอัตราดอกเบี้ย
เพราะมิใช่เป้าหมายการประกอบการทางธุรกิจของบริษัทฯ

ความเสี่ยงระบบทรัพยากรบุคคล

ถึงแม้ว่านโยบายประชานิยมภาครัฐฯ โดยเฉพาะการขึ้นค่าแรงขั้นต่ำ
อุตสาหกรรมขนาดใหญ่จะไม่ได้รับผลกระทบเช่นรายย่อยมากนัก
แต่บริษัทได้ให้ความสำคัญโดยมีการพัฒนามาตรฐานฝีมือแรงงานอยู่ตลอดเวลา
ควบคู่กับการดูแลด้านสวัสดิการเพื่อการจูงใจในการร่วมสร้างองค์กรฯ
ให้มีความเข้มแข็งเป็นหลักประกันต่อการลงทุนในการขยายตลาด
เพื่อความสำเร็จต่อการประกอบธุรกิจอย่างแท้จริง

ความเสี่ยงระบบการผลิต

ต้นทุนการผลิตที่สูงขึ้นเป็นปัจจัยสำคัญที่ต้องบริหารความเสี่ยงด้วยความระมัดระวังวงรอบการผลิตตั้งแต่การสั่งซื้อวัตถุดิบ
ผลิตภัณฑ์ระหว่างทำ และผลิตภัณฑ์สำเร็จรูป ต้องมีการบริหารจัดการที่สมดุลกัน
หลีกเลี่ยงความเสี่ยงของการมีผลิตภัณฑ์คงเหลือ ในปริมาณที่สูง และเป็นระยะเวลาที่ยาวนาน
ซึ่งจะต้องหักค่าเสื่อมราคาลงไป อันอาจทำให้ผลิตภัณฑ์ที่เป็นเสมือนทรัพย์สินหมุนเวียน
ซึ่งสามารถแปรสภาพเป็นเงินสดได้นั้น ต้องด้อยค่าลงไป

ความเสี่ยงระบบการตลาด

ความผันผวนของระบบการเงิน
ที่เป็นผลกระทบทำให้แผนการตลาดไม่บรรลุเป็นไปตามเป้าหมายที่กำหนด
ส่วนใหญ่เป็นผลจากการที่คำสั่งซื้อเพื่อการส่งออกลดลง ได้แนะนำให้ลดความเสี่ยง
ด้วยการมุ่งพัฒนาผลิตภัณฑ์ภายใต้เครื่องหมายการค้าของบริษัทฯเองให้มีคุณภาพ
เพื่อเป็นช่องทางเพิ่มการจัดจำหน่ายให้สมดุลทดแทนกัน เป็นประการสำคัญ

ความเสี่ยงระบบสารสนเทศ

ข้อมูลข่าวสารมีความสำคัญยิ่ง สำหรับการแข่งขันทางธุรกิจในปัจจุบัน
ได้กำหนดการเพิ่มบทบาทความรับผิดชอบ ให้ฝ่ายสารสนเทศของบริษัทฯ มีการพัฒนาระบบ
ติดตามข่าวสาร ความเคลื่อนไหวทางธุรกิจ
เพื่อการประเมินและวิเคราะห์ข้อมูลความเสี่ยงนำเสนอต่อผู้รับผิดชอบทุกระดับ
ได้อย่างทันต่อสถานการณ์

คณะกรรมการบริหารความเสี่ยงตระหนักดีถึงความรับผิดชอบในบทบาท หน้าที่
ซึ่งได้รับมอบความไว้วางใจจากรรมการบริษัทให้ควบคุม
กำกับดูแลการบริหารความเสี่ยงในภาพรวมของบริษัทฯ เพื่อผลการประกอบการ
บรรลุสู่ความสำเร็จตามเป้าหมายที่กำหนดอันจะบังเกิดประโยชน์สูงสุดต่อผู้ถือหุ้น
ซึ่งเปรียบเสมือนเจ้าขององค์กรอย่างแท้จริง

3.3 ความรับผิดชอบต่อสังคม ชุมชน และสิ่งแวดล้อม

“PG มุ่งมั่นให้ผู้มีส่วนได้เสียทุกภาคส่วนร่วมเป็น หุ้นส่วน ในการพัฒนาสังคม ชุมชน และสิ่งแวดล้อม
ให้มีความสุขและความยั่งยืน”

บริษัทมุ่งมั่นในการดำเนินธุรกิจควบคู่ไปกับการดูแลสังคม ชุมชน และสิ่งแวดล้อม
โดยมีนโยบายบูรณาการเรื่องความรับผิดชอบต่อสังคม
ชุมชนและสิ่งแวดล้อมไว้ในการดำเนินธุรกิจของบริษัท ซึ่งเป็นภารกิจสำคัญของทุกคนในองค์กร
ที่มีส่วนร่วมสร้างความยั่งยืนให้กับทุกภาคส่วน พร้อมยึดมั่นในค่านิยมขององค์กร “มั่นคงยั่งยืน คิดดี
ทำดี” อันประกอบด้วย

การบริหารจัดการด้านธุรกิจ : มุ่งมั่นที่จะบริหารจัดการกระบวนการผลิตและการบริการ
โดยใช้ทรัพยากรให้เกิดประโยชน์สูงสุด
และมุ่งสู่การพัฒนาผลิตภัณฑ์ที่เป็นมิตรต่อสิ่งแวดล้อมอย่างต่อเนื่อง
พร้อมดำเนินการสู่เป้าหมายในการลดการปลดปล่อยก๊าซเรือนกระจก
เพื่อมีส่วนร่วมช่วยลดผลกระทบต่อภาวะโลกร้อน อาทิ การประเมินค่าคาร์บอน ฟุตพริ้นท์ (Carbon
Footprint) บนเสื้อโปโล และผลิตภัณฑ์ Eco Yarn Dye Look
การย้อมผ้าผืนให้มีลวดลายสีสันแทนการย้อมเส้นด้าย
รวมถึงโครงการประหยัดพลังงานลดและตัดการใช้พลังงานที่ไม่จำเป็น เป็นต้น

การสร้างความสมดุลต่อสังคม ชุมชน และสิ่งแวดล้อม :
มุ่งเน้นการปลูกฝังและพัฒนาจิตสำนึกของผู้บริหารและพนักงานทั่วทั้งองค์กร
ให้มีส่วนร่วมรับผิดชอบต่อสังคม ชุมชนและสิ่งแวดล้อม ร่วมพัฒนาสร้างความเป็นอยู่ที่ดีขึ้นให้แก่สังคม
อาทิ โครงการประหยัดไฟฟ้าและน้ำ โครงการคัดแยกขยะ โครงการปลูกป่า
และการร่วมสร้างฝายชะลอน้ำ รวมถึงการมีส่วนร่วมสร้างงานสร้างอาชีพแก่ชุมชน
บริษัทได้ผ่านการรับรองการปฏิบัติตามมาตรฐานความรับผิดชอบของผู้ประกอบการต่อสังคมอย่างมีส่วนร่วม
มีความต่อเนื่องและยั่งยืน (CSR-DIW Continuous) เป็นต้น

บริษัทเชื่อมั่นว่าการดำเนินการตามที่ได้กล่าวข้างต้น
เป็นสิ่งสำคัญในการมีส่วนร่วมสร้างเสริมให้สังคม ชุมชน และสิ่งแวดล้อม
มีความเข้มแข็งและสู่การพัฒนาอย่างยั่งยืนต่อไป

---------------------------------------------------------------------------------------------------------------------

ความรับผิดชอบต่อสังคม ชุมชน และสิ่งแวดล้อม

-   การสนับสนุนและดูแลสังคม

กิจกรรมเฉลิมพระเกียรติ

บริษัทได้เข้าร่วมกับบริษัท ไอ.ซี.ซี.อินเตอร์เนชั่นแนล จำกัด (มหาชน) ทำบุญตักบาตรพระสงฆ์
ในวันที่ 4 ธันวาคม 2555 เพื่อถวายเป็นพระราชกุศลแด่พระบาทสมเด็จพระเจ้าอยู่หัว
เนื่องในวโรกาสพระชนมพรรษา 84 พรรษา

มูลนิธิราชประชานุเคราะห์

ร่วมบริจาคทุนทรัพย์ โดยเสด็จพระราชกุศลสมทบทุนมูลนิธิราชประชานุเคราะห์ ในพระบรมราชูปถัมภ์
เป็นจำนวนเงิน 500,000 บาท

มูลนิธิ ดร.เทียม โชควัฒนา

เป็นองค์กรสาธารณกุศลมีเจตนารมณ์ในการมีส่วนร่วมช่วยเหลือส่งเสริมสาธารณประโยชน์ต่างๆ
และร่วมมือกับองค์กรการกุศลอื่นๆ ทั้งด้านการศึกษา ศาสนา ชุมชน สังคม
และช่วยเหลือบรรเทาสาธารณภัย เพื่อช่วยเหลือและจรรโลงสังคมโดยไม่ขัดต่อศีลธรรม
ทั้งยังสนับสนุนและส่งเสริมการดูแลรักษาสิ่งแวดล้อม ตลอดจนทรัพยากรธรรมชาติ
รวมถึงการส่งเสริมการพัฒนาประเทศในด้านต่างๆ
และเป็นศูนย์กลางให้บริษัทและพนักงานในเครือสหพัฒน์ ได้ร่วมทำบุญและทำประโยชน์ให้กับสังคม

บริษัทมอบทุนทรัพย์เพื่อร่วมสนับสนุนกิจกรรมสาธารณประโยชน์ในด้านต่างๆ เป็นประจำทุกปี อาทิ
โครงการศาสนกุศลเพื่อจะทำนุบำรุงพระศาสนาอย่างต่อเนื่อง ตั้งแต่ปี 2551
เพื่อถวายเป็นพระราชกุศลในวโรกาสมหามงคลเฉลิมพระชนมพรรษา 84 พรรษา
พระบาทสมเด็จพระเจ้าอยู่หัว ร่วมบริจาคเงินสมทบ“กองทุนเพื่อศาสนกุศล” จำนวนเงิน 500,000
บาท โดยบริจาคให้กับมูลนิธิ ดร.เทียม โชควัฒนา

มูลนิธิ ดร.เทียม โชควัฒนา และกลุ่มบริษัทในเครือสหพัฒน์ได้ร่วมกับบริษัท จีเอ็มเอ็ม แกรมมี่ จำกัด
(มหาชน) จัดงานคอนเสิร์ตการกุศล The Power of Love เพื่อเป็นการส่งท้ายปีรำลึก 20
ปีการจากไปของ ดร.เทียม โชควัฒนา ในวันศุกร์ที่ 3สิงหาคม 2555 ณ
ศูนย์วัฒนธรรมแห่งประเทศไทย
โดยรายได้ไม่หักค่าใช้จ่ายมอบให้กองทุนช่วยเหลือผู้ประสบภัยพิบัติมูลนิธิดร.เทียม โชควัฒนา บริษัทฯ
ได้ร่วมสนับสนุนงานดังกล่าวเป็นจำนวนเงิน 1,000,000.- บาท (หนึ่งล้านบาทถ้วน)

สภากาชาดไทย

ร่วมบริจาคสนับสนุน “โครงการก่อสร้างอาคารภูมิสิริมังคลานุสรณ์” (เดิม
“โครงการก่อสร้างอาคารรักษาพยาบาลรวมเฉลิมพระเกียรติฯ”)
อาคารศูนย์ความเป็นเลิศทางการแพทย์ โรงพยาบาลจุฬาลงกรณ์
สภากาชาดไทยบริษัทให้การสนับสนุนเป็นจำนวนเงิน 1,000,000 บาท ต่อเนื่องเป็นปีที่ 4 (ปี
2552-2555)

มูลนิธิรามาธิบดี

ร่วมบริจาคให้กับมูลนิธิรามาธิบดี ศูนย์การแพทย์ โรงพยาบาลรามาธิบดีโครงการศูนย์ปลูกถ่ายอวัยวะ
ศูนย์การแพทย์สิริกิติ์ เพื่อให้เป็นศูนย์ปลูกถ่ายอวัยวะที่ทันสมัยและสมบูรณ์แบบในระดับสากล
ทดแทนศูนย์เดิมที่ทรุดโทรม ประกอบด้วยศูนย์หัวใจ ศูนย์ปลูกถ่ายเซลล์ต้นกำเนิด ศูนย์ปลูกถ่ายตับ
และศูนย์ปลูกถ่ายไตช่วยให้ผู้ป่วยได้มีชีวิตใหม่
และสามารถดำเนินชีวิตต่อไปได้อย่างคนปกติทั่วไปบริษัทให้การสนับสนุนเป็นจำนวนเงิน 500,000
บาท

โรงเรียนเฉลิมพระเกียรติ 48 พรรษา

บริษัท ประชาอาภรณ์ จำกัด (มหาชน) ได้ร่วมกับบริษัท ไทยสปอร์ตการ์เมนต์ จำกัด
(บริษัทร่วมทุน) บริจาคทุนทรัพย์ให้กับโรงเรียนเฉลิมพระเกียรติ 48 พรรษา เมื่อวันที่ 14 ธันวาคม
2555
เพื่อร่วมเป็นส่วนหนึ่งในการสนับสนุนด้านการศึกษาแก่เด็กหญิงยากไร้ในถิ่นกันดารเพื่อป้องกันการเป็นโสเภณีเด็ก
และเพื่อรองรับลูกกำพร้าเอดส์และเด็กที่ถูกล่วงละเมิด
ตลอดจนเด็กผู้ด้อยโอกาสและขาดแคลนทุนทรัพย์
ให้ได้รับการดูแลและการศึกษาที่ดีมีคุณภาพเพื่อจะได้ไม่เป็นภาระแก่สังคมในอนาคต
และสามารถดำเนินชีวิตอย่างปกติได้ในสังคม

สำนักงานปลัดกระทรวงกลาโหม

บริษัทได้มอบเสื้อผ้าสำเร็จรูปให้กับกรมการสรรพกำลังกลาโหม สำนักงานปลัดกระทรวงกลาโหม
เมื่อวันที่ 27 ธันวาคม2555 เพื่อนำไปใช้ในกิจกรรมสาธารณกุศลต่างๆ

“โครงการธารน้ำใจ PG สู่ชนบทปีที่ 9”

ได้มอบเวทีอเนกประสงค์ ตู้น้ำดื่ม อุปกรณ์กีฬา เครื่องกรองน้ำ เครื่องปั๊มน้ำ อุปกรณ์การศึกษา
ให้แก่ โรงเรียนนาคลองกลางและโรงเรียนคลองเจ้าแรงอำเภอกบินทร์บุรี จังหวัดปราจีนบุรี

ปฏิบัติการเปลี่ยนชีวิต

ร่วมกับมูลนิธิ ดร.เทียม โชควัฒนา ให้ความช่วยเหลือ ดญ.มณตรา ศรีอยู่กลัด
ศึกษาอยู่โรงเรียนหนองหญ้าปล้อง จังหวัดเพชรบุรี
ให้ความช่วยเหลือด้านทุนการศึกษาและการสร้างอาชีพ (เปิดร้านค้าขายสินค้าอุปโภคบริโภค)
เพื่อช่วยเหลือครอบครัวให้มีคุณภาพชีวิตที่ดีขึ้นทั้งในปัจจุบันและอนาคต

โครงการ “มหกรรมความรู้ 2555 (คิดเป็นคือโอกาส)”

สำนักงานบริหารและจัดการองค์ความรู้ (องค์กรมหาชน) หรือ สบร.( Office of Knowledge
Management and Development : OKMD)
เป็นหน่วยงานภายใต้การกำกับดูแลของสำนักนายกรัฐมนตรี ได้จัดโครงการถ่ายทอดความรู้เศรษฐกิจ
สร้างสรรค์ : สร้างสรรค์สัญจร ชื่อว่า “มหกรรมความรู้ 2555 ตอน คิดเป็นคือโอกาส
(Knowledge Festival 2012 : Knowing is Opportunities)”
เพื่อสร้างเสริมให้ประชาชนมีความรู้ ความเข้าใจเกี่ยวกับเศรษฐกิจสร้างสรรค์

บริษัทได้ร่วมสนับสนุนทุนทรัพย์ เพื่อร่วมส่งเสริมกิจกรรม
การโฆษณาประชาสัมพันธ์และเผยแพร่การจัดงานดังกล่าวนี้ เพื่อร่วมเป็นหุ้นส่วนความรู้
ถ่ายทอดสู่ประชาชาชนภายใต้สังคมการแบ่งปันความรู้

นอกจากนี้ ยังได้ร่วมกับทาง สบร. (OKMD)
ถ่ายทอดแนวคิดในการพัฒนาธุรกิจโดยใช้ความสามารถในการวิเคราะห์ช่องว่างทางการตลาดและปัจจัยสนับสนุนภายในองค์กรสู่ประชาชนทั่วไป
โดยได้ใช้บุคลากรของบริษัทที่มีความเชี่ยวชาญในธุรกิจเป็นวิทยากรถ่ายทอดความรู้ทางการตลาดของเสื้อผ้าสตรีแบรนด์
PROUD ให้กับผู้เข้าร่วมกิจกรรม ณ ที่ทำการของบริษัทในเดือน กันยายน 2555

รายการ “ทอฟ้า ผ้าไทย”

บริษัทได้ร่วมกับบริษัทในกลุ่มสหพัฒน์ สนับสนุนผลิตรายการ “ทอฟ้า ผ้าไทย”
ซึ่งเป็นรายการเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ
ในวโรกาสเฉลิมพระชนมพรรษา 80 พรรษา เพื่อค้นหานักออกแบบเครื่องแต่งกายจากผ้าไทย
เป็นรายการส่งเสริมและเผยแพร่การใช้ผ้าไทย
และเป็นโครงการส่งเสริมการนำผ้าไทยมาประยุกต์ใช้ในชีวิตประจำวัน

โครงการ “รวมแรงไทย รักษาน้ำใสทุกคูคลอง”

รับโล่ประกาศเกียรติคุณจาก ฯพณฯ นายกรัฐมนตรี (นางสาวยิ่งลักษณ์ ชินวัตร)
จากโครงการแนวร่วมดูแลคูคลอง “รวมแรงไทย รักษาน้ำใสทุกคูคลอง”
โดยกระทรวงการคลังร่วมกับกองทุนตลาดหุ้นร่วมใจช่วยภัยน้ำท่วม เมื่อวันที่ 17 กันยายน 2555

กิจกรรมปลูกป่า

• กิจกรรม PG จิตอาสาพิทักษ์ป่าลดโลกร้อนปีที่ 5 โดยร่วมปลูกป่า ณ เขตป่าสงวนแห่งชาติ
อำเภอมวกเหล็ก จังหวัดสระบุรี กิจกรรมการปลูกป่าครั้งนี้เป็นกิจกรรมการปลูกป่าที่ยั่งยืน
ซึ่งมีการอนุบาลต้นไม้ในพื้นที่ 3 ไร่ จำนวน 600 ต้น เป็นระยะเวลา 10 ปี
เพื่อรักษาต้นไม้ให้เจริญเติบโตเป็นผืนป่าผืนใหม่และเป็นที่อยู่อาศัยของสัตว์ป่าสงวน

• กิจกรรมปลูกป่า 800 ล้านกล้า 80 พรรษามหาราชินี
ส่งเสริมการปลูกต้นไม้ภายในบริษัทและแจกพันธุ์ไม้ให้พนักงานไปปลูก จำนวน 4,591 ต้น

• ร่วมปลูกป่ากับสวนอุตสาหกรรมเครือสหพัฒน์ ศรีราชา กิจกรรมร่วมปลูกป่ากับบริษัทในกลุ่มสหพัฒน์
ชุมชนโดยรอบ และสถาบันศึกษา

โครงการ “PG ห่วงใยสิ่งแวดล้อม”

โครงการรณรงค์ให้ผู้บริหารและพนักงานคัดแยกขยะประเภทต่าง ๆ ทั้งในส่วนสำนักงาน
และโรงงาน โดยการใช้หลัก 5R ได้แก่ Reduce/Reuse/Repair/Recycle/Reject

Happy 8 Workplace

บริษัทมีหลักคิดในการจัดกิจกรรมต่างๆที่จะผลักดันและมอบความสุขให้พนักงานทุกคนและความสุขนี้จะเป็นปัจจัยส่งผลต่อสภาพจิตใจและร่างกาย
ส่งผลให้พนักงานทำงานได้อย่างมีประสิทธิภาพดีเยี่ยม
รวมถึงจิตอาสาที่จะช่วยเหลือสังคมของพนักงานและองค์กร “Happy 8 Workplace”
จึงเป็นแนวทางในการดำเนินงานให้องค์กรสู่องค์กรสุขภาวะ ซึ่งได้ดำเนินกิจกรรมต่างๆ ดังนี้

Happy Body (การมีสุขภาพดี)

บริษัทได้ดำเนินนโยบายด้านส่งเสริมสุขภาพ เพื่อให้พนักงานได้ดูแลสุขภาพ กิจกรรมต่างๆ ดังนี้

• มีห้องพยาบาลโดยมีแพทย์แผนปัจจุบันและพยาบาลวิชาชีพประจำรวมทั้งเวชภัณฑ์และยา

• ให้ความรู้เรื่องสุขอนามัยต่างๆ และ ตรวจสุขภาพทั่วไป

• ส่งเสริมให้พนักงาน “ยืดเหยียดกล้ามเนื้อ” ทุกวัน

• ตรวจมะเร็งเต้านม โดยมูลนิธิถันยรักษ์ โรงพยาบาลศิริราช

• ตรวจมะเร็งปากมดลูก ร่วมกับโรงพยาบาลบางปะกอก 8 อินเตอร์เนชั่นแนล

• ตรวจมวลกระดูก ร่วมกับ ผลิตภัณฑ์นมแอนลีน

  • ตรวจสุขภาพตามปัจจัยเสี่ยงจากการทำงาน เช่น ตรวจสมรรถภาพการทำงานของปอด
  ตรวจสมรรถภาพการได้ยิน ตรวจหาปริมาณสารเคมีในร่างกาย โดยเป็นการตรวจตามลักษณะงาน

  • กิจกรรมรณรงค์ งดบุหรี่-สุรา เป็นกิจกรรมที่รณรงค์ให้ความรู้ในเรื่องของบุหรี่ สุรา ยาเสพติด
  โดยเฉพาะรณรงค์ให้ขับขี่ปลอดภัยและอันตรายจากการดื่มสุราขณะขับรถ

  • การแข่งกีฬาต่างๆ ทั้งในบริษัทฯ ในเครือ
  เพื่อสร้างความสามัคคีและความสัมพันธ์อันดีระหว่างผู้บริหาร พนักงาน และพนักงานในเครือ

Happy Heart (การมีน้ำใจงาม)

  • ร่วมบริจาคโลหิต ให้สภากาชาดไทย เป็นประจำทุก 3
  เดือน/ครั้งรวมเป็นการบริจาคโลหิตทั้งสิ้น 91,500 ซีซี

  • ได้ร่วมบริจาคสิ่งของและเงินให้แก่ บ้านพักคนชราบางละมุง จังหวัดชลบุรี
  และบ้านเด็กเวียงพิงค์ จังหวัดเชียงใหม่

  • บริจาคปฏิทินตั้งโต๊ะเพื่อทำสื่อการเรียนการสอนอักษรเบลล์
  แก่มูลนิธิช่วยคนตาบอดแห่งประเทศไทยในพระบรมราชนูปถัมภ์

  • การจัดของเยี่ยมให้พนักงาน ที่เจ็บป่วยและต้องพักรักษาตัวที่บ้านหรือโรงพยาบาล
  โดยการมอบกระเช้าเยี่ยมไข้แก่พนักงาน เพื่อแสดงความห่วงใยและให้กำลังใจ

Happy Relax (การผ่อนคลาย)

กิจกรรม “PG Got talent for dad”
เป็นกิจกรรมค้นหาความสามารถและความแสดงออกของพนักงานเป็นกิจกรรมที่พนักงานได้ผ่อนคลาย
และมีโอกาสรู้จักกันมากขึ้น

Happy Brain (การใฝ่หาความรู้)

ส่งเสริมให้พนักงานสามารถพัฒนาตนเองทั้งทักษะและความรู้นอกเหนือการจัดอบรมหลักสูตรต่างๆทั้งภายในและภายนอก
โดยจัดให้มีห้องสมุด สื่อวีดิทัศน์ และมุมอินเทอร์เน็ต ไว้บริการภายในองค์กร

Happy Money (การจัดการรายรับ-รายจ่ายของตนเอง)

• กิจกรรมโครงการออมทรัพย์กับธนาคารออมสิน เพื่อสร้างนิสัยรักการออมให้กับพนักงาน
และดำเนินชีวิตอย่างพอเพียง โดยร่วมกับธนาคารออมสิน
เข้ามาดำเนินการเปิดบัญชี/ฝากเงิน/ซื้อฉลากออมสิน ทุกๆเดือน

• กิจกรรมส่งเสริมลดค่าครองชีพพนักงานในสินค้าอุปโภค-บริโภค เช่น
จัดจำหน่ายผลไม้จากผู้ผลิตโดยตรง
เป็นการช่วยเหลือค่าครองชีพพนักงานและช่วยเกษตรกรในการจำหน่าย

Happy Family (การมีครอบครัวดี)

• กิจกรรมวันเด็กแห่งชาติ เพื่อให้พนักงานและบุตรพนักงาน ครอบครัว
ได้มีโอกาสทำกิจกรรมร่วมกันเป็นสายสัมพันธ์ที่ดีระหว่างครอบครัวพนักงานและบริษัท

• กิจกรรมวันแม่แห่งชาติ ได้จัดประกวดเรียงความภายใต้ชื่อหัวข้อ “จากมือคุณสู่ใจแม่”
รวมทั้งจัดทำโปสต์การ์ด หรือสิ่งประดิษฐ์ที่สื่อถึงความรัก ความผูกพัน เพื่อแสดงความกตัญญู

• จัดทำมุมนมแม่ เพื่อส่งเสริมให้พนักงานเลี้ยงลูกด้วยนมแม่

Happy Soul (การมีคุณธรรม)

เพื่อเป็นการอนุรักษ์และสืบสานวัฒนธรรมประเพณีอันดีงามของไทย ได้จัดกิจกรรม

• กิจกรรมทำบุญตักบาตรในประเพณีต่างๆ ทั้งในวันปีใหม่ วันครบรอบก่อตั้งบริษัท วันสงกรานต์
รวมทั้งการฟังธรรม เพื่อส่งเสริมการเป็นพุทธมามกะ

• กิจกรรมประเพณีสงกรานต์ เพื่ออนุรักษ์วัฒนธรรมไทย โดยมีกิจกรรมสรงน้ำพระ รดน้ำดำหัว
การทำบุญ การละเล่นพื้นบ้าน สาธิตการทำอาหารพื้นบ้าน

• กิจกรรมแห่เทียนพรรษา โดยเป็นกิจกรรมแห่เทียนตามประเพณีพื้นบ้าน ถวายเทียน ผ้าอาบน้ำฝน
และสิ่งของจำเป็นของพระภิกษุสงฆ์ในช่วงวันเข้าพรรษา

• กิจกรรม “ยกวัด มาไว้ที่ PG” ในวันสำคัญต่างๆ ทางศาสนา โดยจัดให้กิจกรรม ฟังธรรม
สวดมนต์ นั่งสมาธิ เพื่อให้พนักงานนำมาปรับใช้ต่อการทำงานและการดำเนินชีวิตอย่างเหมาะสม

• กิจกรรมประเพณีลอยกระทง เชิญชวนพนักงานร่วมทำกระทงใบใหญ่
โดยที่พนักงานทุกคนมีส่วนร่วมในการทำกระทงใบใหญ่ลอยร่วมกัน เป็นการสืบสานประเพณี
และดูแลสิ่งแวดล้อม

Happy Society (การมีสังคมดี)

  • กิจกรรมส่งเสริมการปลูกต้นไม้ภายในและภายนอกบริษัท และแจกพันธุ์ไม้ให้พนักงานไปปลูก
  จำนวน 4,591 ต้น

  • กิจกรรม “ผ้าป่ากล่องเครื่องดื่ม รักษาสิ่งแวดล้อม” เป็นกิจกรรมที่ทำต่อเนื่องเป็นปีที่ 4
  ได้รับกล่องเครื่องดื่ม จำนวน16,859 กล่อง คิดเป็นการลดคาร์บอนได้ออกไซด์ลง 3.9 kg co2
  นำไปผลิตหลังคาสีเขียวได้ 8.5 แผ่น

  • กิจกรรม “ผ้าป่ารีไซเคิล” ร่วมกับเทศบาลตำบลบ้านกลาง อำเภอเมือง จังหวัดลำพูน
  ส่งเสริมให้พนักงานได้ร่วมคัดแยกขยะเหลือใช้ที่มีมูลค่ามาทำประโยชน์ต่อสังคม
  และลดภาวะโลกร้อน โดยคัดแยกเป็นขวดพลาสติก 120 กิโลกรัม และกล่องกระดาษ 166
  กิโลกรัม

  • จิตอาสา ทำความสะอาดชุมชนรอบบริษัท
  โดยร่วมกับบริษัทไลอ้อนแห่งประเทศไทยทำความสะอาดชุมชนรอบๆ ได้แก่ วัดดอกไม้ วัดทองบน
  และวัดปริวาส

• โครงการสร้างสายสัมพันธ์ แบ่งปันทักษะ พัฒนาฝีมือ การเย็บผ้า ร่วมกับ ไทยสปอร์ตการ์เมนต์
จำกัด เพื่อมุ่งสู่มาตรฐานระหว่างประเทศ
ว่าด้วยความรับผิดชอบต่อสังคมอย่างเป็นระบบและเชื่อมโยงเป็นเครือข่ายโดยได้จัดทำโครงการสร้างสายสัมพันธ์
แบ่งปันทักษะพัฒนาฝีมือ (การเย็บผ้า)
โดยการจัดหัวหน้างานที่มีทักษะและเทคนิคในการสอนเย็บผ้าไปสอนให้แก่กลุ่มสตรีแม่บ้านในชุมชน
รวมทั้งจัดหาอุปกรณ์จักรเย็บผ้าและจัดส่งเจ้าหน้าที่ซ่อมบำรุงไปให้บริการตรวจสอบและสอนวิธีบำรุงรักษาจักรเย็บผ้าให้แก่ชุมชนไชยสุภาพ
ตำบลอุโมงค์ อำเภอเมือง จังหวัดลำพูน เพื่อให้ชุมชนสามารถพึ่งพาตนเองได้
โดยอาศัยองค์ความรู้จากบุคลากรของบริษัทให้เกิดความยั่งยืนต่อไป

• โครงการเกษตรพอเพียง ดร.เทียม ลำพูน ร่วมกับชมรมบริหารบุคคลเครือสหพัฒน์ ลำพูน
นำปรัชญาเศรษฐกิจพอเพียงของพระบาทสมเด็จพระเจ้าอยู่หัว
มาส่งเสริมการดำเนินชีวิตของพนักงานในเครือ โดยจัดทำโครงการเกษตรพอเพียง ดร.เทียม
ลำพูน ซึ่งเป็นโครงการที่นำน้ำมาผ่านการบำบัดแล้วนำมาใช้ในการดำเนินการปลูกข้าวปลูกพืช
ในแปลงนาสาธิต ณ สวนอุตสาหกรรมเครือสหพัฒน์ ลำพูน
เพื่อเป็นศูนย์เรียนรู้เผยแพร่ให้กับชุมชนและผู้ที่สนใจ
โดยยึดหลักการประหยัดพลังงานและผลกระทบต่อสิ่งแวดล้อม ไม่ใช้สารเคมีสังเคราะห์
แต่ใช้ภูมิปัญญาท้องถิ่น ปฏิบัติตามแนวทางอนุรักษ์ พื้นที่สภาพนิเวศน์การเกษตร
และสร้างสมดุลสิ่งแวดล้อมและอุตสาหกรรมให้คู่กัน

เหตุการณ์สำคัญ

2 มีนาคม 2555 บริษัทได้รับการคัดเลือกจากคณะกรรมการทั่วประเทศให้เป็น 1 ใน 75
สถานประกอบการ ที่ให้ความร่วมมือด้านการพัฒนาฝีมือแรงงานแห่งชาติ โดยกรมพัฒนาฝีมือแรงงาน
กระทรวงแรงงาน มอบรางวัล “สถานประกอบการดีเด่นด้านการพัฒนาฝีมือแรงงาน (Workplace
Learning Award : WPL Award)”

5 กรกฎาคม 2555
บริษัทได้รับประกาศเกียรติคุณยกย่องว่ามีระบบบริหารจัดการด้านความปลอดภัยอาชีวอนามัยและสภาพแวดล้อมในการทำงานเป็นระบบและได้มาตรฐานสากล
โดยกระทรวงแรงงาน มอบรางวัล “สถานประกอบการดีเด่นด้านความปลอดภัย
อาชีวอนามัยและสภาพแวดล้อมในการทำงาน”

27 กรกฎาคม 2555 บริษัท ประชาอาภรณ์ จำกัด (มหาชน) ร่วมแสดงความยินดีกับ กลต.
ในโอกาสครบรอบ 20 ปี ณ โรงแรมพลาซ่า แอทธินี รอยัล เมอริเดียน

7 สิงหาคม 2555 ได้รับการประเมินผลคุณภาพการจัดการประชุมสามัญผู้ถือหุ้นครั้งที่ 33 ประจำปี
2555 จากคณะกรรมการกำกับหลักทรัพย์ (ก.ล.ต.) และสมาคมส่งเสริมผู้ลงทุนไทย 100คะแนน

3 กันยายน 2555 ได้รับประกาศเกียรติคุณ
จากการที่บริษัทไม่มีพนักงานประสบอุบัติเหตุจากการทำงานถึงขั้นหยุดงานต่อเนื่องตั้งแต่ 10
ล้านชั่วโมงการทำงาน จากโครงการรณรงค์ลดสถิติอุบัติเหตุจากการทำงานให้เป็นศูนย์ ระดับเงิน
(Zero Accident Campaign) โดยสามารถปฏิบัติได้ 10,000,000 ชั่วโมงการทำงานขึ้นไป
จากกระทรวงอุตสาหกรรม

12 กันยายน 2555 โครงการธรรมาภิบาลสิ่งแวดล้อม (Good Governance for Environment
in the Factory and Enterprise award) บริษัทได้รับประกาศเกียรติคุณ
ที่แสดงถึงความตระหนักในเรื่องสิ่งแวดล้อมและความปลอดภัย
โดยบริษัทใช้หลักปรัชญาธรรมาภิบาลสิ่งแวดล้อมเป็นแนวทางในการบริหารจัดการ
จากกระทรวงอุตสาหกรรม

14 กันยายน 2555
บริษัทได้รับเลือกเป็นสถานประกอบการที่เสริมสร้างแรงงานสัมพันธ์ระหว่างบริษัทกับพนักงานโดยตระหนักถึงความสำคัญการทำงานร่วมกัน
การแบ่งปันผลประโยชน์ที่เหมาะสมและเป็นธรรมทำให้อยู่ร่วมกันอย่างสันติสุขซึ่งเป็นปัจจัยนำไปสู่การเพิ่มผลผลิตการยกระดับคุณภาพชีวิตของพนักงานและบริษัทให้มั่นคง
โดยกระทรวงแรงงานมอบรางวัล
“สถานประกอบการดีเด่นด้านแรงงานสัมพันธ์และสวัสดิการแรงงาน (Excellent
Establishment on Labor Relations and Welfare)”

26 กันยายน 2555
บริษัทได้รับเลือกเป็นสถานประกอบการที่เป็นแบบอย่างที่ดีในด้านการสร้างกระบวนการพัฒนาทักษะฝีมือแรงงานและการฝึกอบรมฝีมือที่ดีให้พนักงานมีความก้าวหน้าในอาชีพสถานประกอบการดีเด่น
ด้านการส่งเสริมการพัฒนาฝีมือแรงงานตามพ.ร.บ. ส่งเสริมการพัฒนาฝีมือแรงงาน พ.ศ. 2545
(The Distinguished Establishment of Skill Development Promotion under
Skill Development Promotion Act B.E.2545 (A.D.2002)

15 ตุลาคม 2555 ได้รับรางวัล Invistor’s Choice Award คะแนน AGM 100% ต่อเนื่อง 4
ปีซ้อน ตั้งแต่ ปี 2552-2555 จากสมาคมส่งเสริมผู้ลงทุนไทย

19 ตุลาคม 2555 บริษัทฯ ได้ประกาศนโยบายและดำเนินการตามมาตรฐานความรับผิดชอบ
ด้านสังคมและด้านแรงงาน (WRAP) โดยได้รับการรับรองมาตรฐานระดับทอง (Gold
Certificate of Compliance) จากองค์กร WRAP (Worldwide Responsible
Accredited Production)

19 พฤศจิกายน 2555 ได้รับการตรวจประเมินการกำกับดูแลกิจการบริษัทจดทะเบียนประจำปี 2555
อยู่ในกลุ่ม “ดีมาก” ตามโครงการ Corporate Governance Report of Thai Listed
Companied 2012 (CGR) และได้รับตราสัญลักษณ์ของคณะกรรมการบรรษัทภิบาลแห่งชาติ 4 ดวง
จัดทำโดยสมาคมส่งเสริมสถาบันกรรมการบริษัทไทย (IOD)

22 ธันวาคม 2555 ได้รับเกียรติบัตรจากการจัดกิจกรรมต่างๆ ของบริษัท โดยตระหนักถึงวัฒนธรรม
และเครือข่ายสีเขียวอย่างยั่งยืนต่อสังคมและชุมชนรอบบริษัท
โครงการส่งเสริมโรงงานอุตสาหกรรมที่มีความรับผิดชอบต่อสังคม (CSR-DIW Continuous
Award)

การบริหารจัดการความปลอดภัย อาชีวอนามัยและสภาพแวดล้อมในการทำงาน

บริษัทมีนโยบายที่ชัดเจนและเป็นรูปธรรมเกี่ยวกับการดูแลเรื่องความปลอดภัยอาชีวอนามัยและสภาพแวดล้อมในการทำงาน
มีการดำเนินงานพัฒนาอย่างต่อเนื่องซึ่งจัดให้มีการสื่อสารเผยแพร่ข้อมูลให้พนักงานสามารถเข้าถึงข้อมูลได้โดยง่ายผ่านป้ายประชาสัมพันธ์
ระบบ Intranet และ ระบบ Internet โดยแบ่งการดำเนินงานหลักเป็น 3 ส่วน คือ
ด้านความปลอดภัยอาชีวอนามัยและส่งเสริมสุขภาพและการจัดการสิ่งแวดล้อมได้ดำเนินการต่างๆ
ดังนี้

การดำเนินงานด้านความปลอดภัย

• การป้องกันอุบัติเหตุและโรคจากการทำงานแผนกความปลอดภัยฯ ได้ดำเนินงานเรื่อง
“อุบัติเหตุเป็นศูนย์”อย่างต่อเนื่องทุกปี
โดยมีการบันทึกสถิติเมื่อเกิดอุบัติเหตุจากการทำงานถึงขั้นหยุดงาน ปี 2555
เน้นการดำเนินงานเพื่อป้องกันอุบัติเหตุจากการทำงานและนอกงาน ได้แก่
การสร้างเสริมจิตสำนึกความปลอดภัยในการทำงานให้กับพนักงานทุกระดับ
โดยการอบรมทบทวนความรู้ด้านความปลอดภัยในการทำงาน
และส่งเสริมสุขภาพการให้ความรู้ด้านการยศาสตร์เพื่อให้พนักงานมีท่าทางการทำงานที่ถูกต้อง
การรณรงค์ส่งเสริมพฤติกรรมความปลอดภัยและส่งเสริมสุขภาพอนามัยของพนักงานการตรวจความปลอดภัยระหว่างสาขา
เป็นต้น

จากการป้องกันอุบัติเหตุในเชิงรุกทำให้บริษัทไม่เกิดอุบัติเหตุจากการทำงานถึงขั้นหยุดงาน
รวมถึงไม่มีการเจ็บป่วยหรือโรคจากการทำงาน บริษัทจึงได้รับประกาศเกียรติคุณรางวัลระดับทอง
(ไม่เกิดอุบัติเหตุจากการทำงานถึงขั้นหยุดงานต่อเนื่อง 10, 394, 680ชั่วโมงการทำงาน) ใน
“โครงการรณรงค์ลดสถิติอุบัติเหตุจากการทำงานให้เป็นศูนย์ Zero Accident Campaign”
ประจำปี 2555 ของกระทรวงแรงงานเป็นปีที่ 5 ติดต่อกัน
และได้รับรางวัลสถานประกอบการดีเด่นด้านความปลอดภัย อาชีวอนามัย
และสภาพแวดล้อมในการทำงาน ประจำปี 2555 ระดับจังหวัด จากกระทรวงแรงงานเป็นปีที่ 2
ติดต่อกัน

• การตรวจความปลอดภัยในการทำงานปี 2555 แผนกความปลอดภัยฯ
ร่วมกับคณะกรรมการความปลอดภัยฯตรวจความปลอดภัยในพื้นที่ปฏิบัติงาน (Safety audit)
ทุกเดือนและตรวจความปลอดภัยระหว่างสาขา (Cross audit)
ทุกไตรมาสจากการดำเนินงานมาอย่างต่อเนื่องพบว่าจำนวนสภาพไม่ปลอดภัยลดลงอย่างต่อเนื่อง ปี
2555 ลดไป 44% เมื่อเทียบกับปี 2554 และสามารถดำเนินการแก้ไขสภาพไม่ปลอดภัยต่างๆ
ได้ทั้งหมด

• การประเมินความเสี่ยงในการทำงาน (Risk Assessment) ปี 2555 แผนกความปลอดภัยฯ
ประเมินความเสี่ยงจากการทำงานโดยวิธีการวิเคราะห์งานเพื่อความปลอดภัย (Job Safety
Analysis: JSA) ในลักษณะงานที่เหมือนกันทุกสาขา รวมทั้งสิ้น 13 ลักษณะงาน เช่น งานตัดผ้า
งานเย็บผ้า การใช้สารละลาย Solvent T-9 งานปักผ้า งานรีดผ้า การใช้รถยก
การใช้คอมพิวเตอร์ เป็นต้น โดยในปี 2556
จะร่วมกับทุกหน่วยงานประเมินความเสี่ยงในงานให้ครอบคลุมทุกลักษณะงาน ทุกสาขา
และจัดทำเป็นคู่มือการประเมินความเสี่ยงในการทำงานต่อไป

•
จัดซื้ออุปกรณ์คุ้มครองความปลอดภัยส่วนบุคคลเพิ่มเติมตามคำแนะนำของเจ้าหน้าที่ตรวจความปลอดภัยจากสำนักความปลอดภัยแรงงาน
กรมสวัสดิการและคุ้มครองแรงงาน กระทรวงแรงงาน เนื่องจากบริษัทเป็นอุตสาหกรรมสิ่งทอ
มีบางลักษณะงานที่มีความเสี่ยงในการเกิดอุบัติเหตุจากการทำงาน เช่น งานซ่อมบำรุง งานธุรการ
งานเคลื่อนย้ายวัตถุดิบในคลังสินค้า งานขับรถยกและใช้แฮนด์ลิฟท์ เป็นต้น
บริษัทได้จัดเตรียมรองเท้านิรภัยให้กับพนักงานที่มีความเสี่ยงดังกล่าว

• การตรวจวัดสภาพแวดล้อมในการทำงาน ได้แก่ แสงสว่าง (Light) เสียงดัง (Noise)
ฝุ่นละออง (Respirable dust) ความร้อน (Heat Stress)
ปริมาณความเข้มข้นของสารเคมีในพื้นที่ปฏิบัติงาน ซึ่งตรวจวัดร่วมกับบริษัท เอ็มเม็กซ์
แอสโซซิเอชั่นจำกัด (EMEX Association Co., Ltd.)
ตรวจวัดคุณภาพอากาศที่ระบายจากปล่องหม้อไอน้ำ (Boiler Stack)
และคุณภาพน้ำเสียโดยได้ตรวจสอบร่วมกับบริษัท อีสเทิร์นไทยคอนซัลติ้ง จำกัด (Eastern Thai
Consulting 1992 Co., Ltd.)

ในปี 2555 ผลการตรวจผ่านเกณฑ์มาตรฐานทุกจุด

• การตรวจรับรองความปลอดภัยของระบบไฟฟ้าและความปลอดภัยในการใช้ลิฟท์ขนส่ง
ซึ่งกฎหมายกำหนดให้ตรวจสอบและทดสอบโดยวิศวกรที่มีความเชี่ยวชาญปีละ 1
ครั้งการตรวจสอบและทดสอบความปลอดภัยของหม้อน้ำและเพิ่มการตรวจทดสอบหม้อต้มที่ใช้ของเหลวเป็นสื่อนำความร้อน
ซึ่งทุกสาขาดำเนินการตรวจและยื่นเอกสารให้กับสำนักเทคโนโลยีความปลอดภัย
กรมโรงงานอุตสาหกรรมได้ครบถ้วน

• การฝึกซ้อมดับเพลิงและฝึกซ้อมอพยพหนีไฟโดยวิทยากรจากกองปฏิบัติการดับเพลิง 1
สำนักป้องกันและบรรเทาสาธารณภัย (Disaster Prevention and Mitigation) ใน ปี
2555 ทุกสาขาได้จัดอบรมการดับเพลิงขั้นต้นให้กับพนักงานทุกหน่วยงาน
โดยมีจำนวนผู้ผ่านการอบรมสะสมเฉลี่ยทุกสาขาคิดเป็นร้อยละ 60
และจัดฝึกซ้อมดับเพลิงและฝึกซ้อมอพยพหนีไฟแบ่งเป็นการฝึกซ้อมหนีไฟแผนกลางวันและบริษัทได้ตระหนักถึงความสำคัญของการทำงานล่วงเวลาในวันทำงานปกติ
จึงได้จัดฝึกซ้อมหนีไฟแผน โอ.ที. เพิ่มเติมรวมเป็นปีละ 2 ครั้ง ซึ่งพนักงานร่วมฝึกซ้อมหนีไฟ 100%
ผลการฝึกซ้อมฯ ได้ดำเนินการเป็นไปตามแผนที่กำหนด

การจัดการด้านอาชีวอนามัยและส่งเสริมสุขภาพ

บริษัท มีความมุ่งมั่นที่จะเป็นองค์กรแห่งการส่งเสริมความปลอดภัยและดูแลสุขภาพของพนักงาน
เพราะตระหนักว่าหากพนักงานมีสุขภาพร่างกายที่แข็งแรง สุขภาพใจที่ดีก็จะส่งผลที่ดีต่อตัวพนักงาน
ตลอดถึงครอบครัวและองค์กรให้สามารถปฏิบัติงานได้อย่างเต็มประสิทธิภาพและไม่มีโรคจากการทำงาน
โดยมีการดำเนินกิจกรรมต่างๆ ดังนี้

• การตรวจสุขภาพตามปัจจัยเสี่ยงจากการประกอบอาชีพ (physical examination for
occupational health risk factors) ดำเนินการโดยโรงพยาบาลบางปะกอก 8
(Bangkok 8 Hospital)
เพื่อให้ทราบถึงความเหมาะสมและผลกระทบต่อสุขภาพของพนักงานอันเกิดจากการทำงาน เช่น
การตรวจสมรรถภาพการได้ยิน (audiometry) การทดสอบสมรรถภาพการมองเห็น (vision
test) การตรวจหาปริมาณสารเคมีในร่างกาย (Toluene and Dichloromethane in
urine) นอกจากนี้แผนกความปลอดภัยฯ
ร่วมกับแพทย์อาชีวเวชศาสตร์จากโรงพยาบาลในพื้นที่ร่วมกันประเมินปัจจัยเสี่ยงด้านสุขภาพโดยพิจารณาถึงระบบการทำงานของอุตสาหกรรมสิ่งทอที่มีความเสี่ยงในการสัมผัสฝุ่นฝ้าย
ซึ่งการเอกซเรย์ปอดไม่เพียงพอ ทั้งนี้ได้เพิ่มการตรวจสมรรถภาพการทำงานของปอด
(spirometry) เพื่อตรวจการเปลี่ยนแปลงสรีระการทำงานของปอด
รวมถึงการตรวจสุขภาพทั่วไปและการให้คำแนะนำเกี่ยวกับการดูแลสุขภาพ
การป้องกันโรคที่มีความเสี่ยงสูงของพนักงานหญิง เช่น โรคมะเร็งปากมดลูกและมะเร็งเต้านม
โดยจัดให้มีการตรวจคัดกรองมะเร็งปากมดลูกและมะเร็งเต้านมกรณีมีความผิดปกติจะได้รับการรักษาที่ทันท่วงที

• การจัดกิจกรรมยืดเหยียดกล้ามเนื้ออย่างต่อเนื่องติดต่อกันเป็นปีที่ 5 โดยในปี 2555
ได้จัดประกวดยืดเหยียดกล้ามเนื้อในแต่ละสาขา
เพื่อให้พนักงานทุกคนสามารถปฏิบัติท่ายืดเหยียดกล้ามเนื้อได้อย่างถูกต้อง
พร้อมเพรียงและมีประสิทธิภาพเป็นการป้องกันโรคจากการทำงานและกระตุ้นให้เกิดพฤติกรรมการดูแลสุขภาพที่ดีอย่างต่อเนื่อง

บริษัทมีการจัดตั้งหน่วยงานความปลอดภัย อาชีวอนามัยและสภาพแวดล้อมในการทำงาน
โดยขึ้นตรงกับผู้บริหารสูงสุด ดังนี้

1. คณะกรรมการความปลอดภัย อาชีวอนามัยและสภาพแวดล้อมในการทำงานทุกสาขา

[]

2. เจ้าหน้าที่ความปลอดภัยในการทำงาน

[]

การจัดการด้านพลังงานและสิ่งแวดล้อม

บริษัทได้ให้ความสำคัญด้านพลังงานและสิ่งแวดล้อมของประเทศไทย
จากการเจริญเติบโตอย่างรวดเร็วของอุตสาหกรรมซึ่งหลีกเลี่ยงยากที่จะไม่ให้ผลกระทบด้านพลังงานและสิ่งแวดล้อม
บริษัทจึงได้จัดตั้งให้มีคณะทำงานโดยมีทีมงานอนุรักษ์พลังงานและสิ่งแวดล้อม
เป็นผู้รับผิดชอบด้านพลังงานและสิ่งแวดล้อมทั้งภายในและภายนอกบริษัทเพื่อการใช้พลังานให้เกิดประสิทธิภาพสูงสุดและลดการเกิดผลกระทบต่อสิ่งแวดล้อมให้ได้มากที่สุด
ซึ่งมีคณะการทำงานมาจากหน่วยงานต่างๆ
ที่มีความรู้เรื่องพลังงานและสิ่งแวดล้อมเป็นผู้รับผิดชอบงานและเป็นผู้ส่งเสริมและสร้างองค์ความรู้ให้กับพนักงานใน
บริษัทโดยดำเนินการดังนี้

-   ด้านพลังงาน

บริษัทดำเนินกิจกรรมการอนุรักษ์พลังงานและประชาสัมพันธ์ให้กับพนักงานทุกคนรับทราบถึงปัญหาด้านพลังงานและให้ความรู้ด้านพลังงานเพื่อให้พนักงานทุกท่านช่วยกันประหยัดพลังงาน
มีการตรวจติดตามและประเมินและรายงานผลของการใช้พลังงานทุกรอบเดือน
ในสถานที่ทำงานและหามาตรการต่างๆ ในการแก้ไขการเพื่อการประหยัดพลังงาน ได้แก่

  • การบริหารการจัดการควบคุมการใช้พลังงานไฟฟ้าในบริษัท
  ได้ใช้ระบบคอมพิวเตอร์ในการควบคุมพลังงานไฟฟ้าด้วยระบบ Peak Demand Control
  System

• การติดตั้งระบบการควบคุมการเปิดปิดแสงอัตโนมัติเมื่อมีการเคลื่อนไหว

• การปรับเปลี่ยนหลอดไป T8 เป็น T5

  • การบำรุงรักษาเครื่องจักรและอุปกรณ์ไฟฟ้า หม้อแปลง
  ให้ระบบมีความทนทานในการใช้งานเพิ่มประสิทธิภาพในการใช้งานและเพื่อประหยัดพลังงาน

  • การดำเนินการใช้พลังงานภายในบริษัท มีการใช้เชื้อเพลิง Bio mass
  กับบอยเลอร์ทำให้สามารถลดการใช้น้ำมันเตา

• การระบายอากาศแบบ evaporator แทนระบบปรับอากาศ

ทั้งนี้ บริษัทได้จัดส่งเจ้าหน้าที่เข้าอบรมการใช้พลังงานไฟฟ้ากับวิศวกรรมสถานแห่งประเทศไทย
และในปี 2556
บริษัทได้ร่วมโครงการเพิ่มประสิทธิภาพการใช้พลังงานสำหรับโรงงานขนาดกลางประเภท
กระดาษและสิ่งทอของกรมพัฒนาพลังงานทดแทนและอนุรักษ์พลังงานกระทรวงพลังงาน
เพื่อเพิ่มประสิทธิภาพการใช้พลังงานโดยมุ่งเน้นการพัฒนาระบบการจัดพลังงานตามแนวทางพระราชบัญญัติการส่งเสริมการอนุรักษ์พลังงาน
พ.ศ. 2550 เพื่อการอนุรักษ์พลังงานอย่างยั่งยืน

-   ด้านสิ่งแวดล้อม

บริษัทดำเนินกิจกรรมด้านสิ่งแวดล้อมและประชาสัมพันธ์ให้พนักงานรับทราบถึงปัญหาของสิ่งแวดล้อมที่เกิดขึ้นในทุกวันนี้
เพื่อให้ให้พนักงานมีความรู้ ความเข้าใจ
ความตระหนักถึงความสำคัญของการจัดการสิ่งแวดล้อมและการป้องกันมลพิษที่ยั่งยืน
โดยมุ่งเน้นให้พนักงานมีความรักที่จะจัดการสิ่งแวดล้อม
โดยการรักษาสิ่งแวดล้อมและความรับผิดชอบต่อสังคม
เพื่อมุ่งหวังส่งเสริมให้บุคลากรในบริษัทมีศักยภาพดำเนินการจัดการสิ่งแวดล้อม
เป็นกำลังสำคัญให้มุ่งไปสู่การพัฒนาที่เป็นมิตรกับสิ่งแวดล้อมและเป็นที่ยอมรับของชุมชน

โดยในปีนี้บริษัทได้มีการจัดการ “โครงการ PG ห่วงใยสิ่งแวดล้อม”
เป็นโครงการคัดแยกขยะภายในโรงงาน โดยการใช้หลัก 5R Reduce Reuse Repair Recycle
Reject มีการอบรมกับพนักงานทุกท่านภายในบริษัท

  • ด้านมลพิษทางอากาศบริษัทได้ใช้เชื้อเพลิง Bio mass
  แทนน้ำมันเตาที่ใช้ในบอยเลอร์ทำให้ไม่มีมลพิษทางอากาศ

  • ด้านบุคลากรบริษัทได้จัดส่งพนักงานให้เข้าร่วมอบรมกับมูลนิธิสถาบันสิ่งแวดล้อมไทย
  โดยได้รับวุฒิบัตรผู้จัดการสิ่งแวดล้อมและผู้ปฎิบัติงานประจำระบบการจัดการมลพิษจากอุตสาหกรรม

  • โครงการการจัดการสิ่งแวดล้อมและการป้องกันมลพิษที่ยั่งยืน
  สำหรับอุตสาหกรรมของกรมส่งเสริมอุตสาหกรรม

  • เข้าร่วมโครงการปลูกต้นไม้กับกระทรวงอุตสาหกรรม
  “โครงการอุตสาหกรรมรวมใจภักดิ์ปลูกต้นไม้ฟื้นผืนดิน”
  และมีการปลูกต้นไม้เพื่อคืนธรรมชาติและลดคาร์บอนไดอ๊อกไซค์ในบรรยากาศได้ทำการปลูกต้นไม้ไป
  4,491 ต้น

ซึ่งในปี 2556
บริษัทได้เข้าร่วมโครงการฝึกอบรมและให้คำปรึกษาแนะนำการจัดทำระบบการจัดการการสิ่งแวดล้อม
ISO 14001:2004 ของสำนักงานมาตรฐานผลิตภัณฑ์อุตสาหกรรมเพื่อขอการรับรองมาตรฐาน ISO
14001:2004 เพื่อการดูแลและการปฏิบัติงานด้านสิ่งแวดล้อมให้เป็นระบบมาตรฐานสากล